LT Europos Sąjungos oficialusis leidinys C 188/35

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 188/13

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Prieštaravimo pranešimai Komisijai turi būti pateikti per šešis mėnesius nuo šio paskelbimo datos

SANTRAUKA

TARYBOS REGLAMENTAS (EB) Nr. 510/2006

„PROSCIUTTO DI SAURIS“

EB Nr.: IT-PGI-0005-0512-07.12.2005

SKVN ( ) SGN ( X )

Šioje santraukoje informacijos tikslais pateikiama pagrindinė produkto specifikacijos informacija.

1. Valstybės narės kompetentinga įstaiga:

Pavadinimas: Ministero Delle Politiche Agricole e Forestali Adresas: Via XX Settembre 20 00187 Roma RM ITALIA Telefonas +39 0646655106 Faksas +39 0646655306 El. paštas: saco7@politicheagricole.gov.it

2. Grupė:

Pavadinimas: Associazione Temporanea tra Imprese per la presentazione della richiesta e l’ottenimento del riconoscimento delle I.G.P. «Speck e Prosciutto di Sauris» Adresas: Sauris di Sotto 88 — I 33020 Sauris UD ITALIA Telefonas +39 043386054 Faksas +39 043386149 El. paštas: claudio.p@wolfsauris.it Sudėtis: Producteurs/transformateurs ( X ) autres ( )

3. Produkto rūšis:

1.2. klasė. Mėsos produktai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Prosciutto di Sauris“

4.2. Apibūdinimas:

Saugoma geografinė nuoroda „Prosciutto di Sauris“ skirta nevirtam sūdytam, rūkytam, ne trumpiau kaip dešimt mėnesių brandintam kumpiui. „Prosciutto di Sauris“ brandinamas nepjaustytas, neiškaulinėtas, be kanopos. Odelė yra vienodos auksinės riešuto spalvos su oranžiniais atspalviais. Matoma liesos mėsos dalis yra tamsiai raudonos spalvos. Konsistencija tvirta, elastinga, įskaitant ir vertikalią pjūvio dalį. Nepjaustytas ir neiškaulinėtas „Prosciutto di Sauris“ sveria ne mažiau kaip 7,5 kg, pjūvio vietoje liesos mėsos spalva raudona arba rožinė. Kumpio riebalų spalva – balta arba rausvai balta. Kumpio aromatas subtilus, jaučiamas malonus, salstelėjęs rūkytos mėsos skonis. Parduodamo „Prosciutto di Sauris“ kumpio fizinės – cheminės savybės yra tokios: drėgnis neviršija 64 %; druskos (chloridai) ir drėgnio santykis: daugiau nei 7,2 ir mažiau nei 11,2 (kiekio santykis išreikštas procentais); baltymų kiekis: daugiau nei 24 % ir mažiau nei 30 %. Šios savybės buvo nustatytos 2001–2005 m. pagal „Sincert“ («Sistema Nazionale per l’Accreditamento degli Organismi di Certificazione e Ispezione» (nacionalinė sertifikavimo ir tikrinimo institucijų akreditavimo sistema)) akredituotoms laboratorijoms įvertinus objektyvius parametrus, atliekant patikrinimus vieną kartą per tris mėnesius (iš viso 120 tyrimų). Testai buvo atlikti naudojant šiuos metodus:

— Baltymai (Nx6.25), UM: g/100 g, ISO 937:1991 metodas,

— Natrio chloridas, UM: g/100 g, AOAC 935.47 metodas, 2003 m. 17 versija,

— Sausosios medžiagos, UM: g/100 g, ISO 1442:1997 metodas.

4.3. Vietovė:

Sauris komuna, autonominis Friulio-Venecijos-Džulijos regionas.

4.4. Kilmės įrodymas:

Visi gamybos etapai turi būti tikrinami registruojant įvežamus ir išvežamus produktus. Toks tikrinimas, taip pat kontrolės institucijos pildomi augintojų, skerdėjų, kapotojų, perdirbėjų, pakuotojų ir pjaustytojų sąrašai ir kontrolės institucijoms laiku pateiktos deklaracijos apie pagamintą kiekį leidžia užtikrinti produkto atsekamumą gamybos grandinėje. Visus į registrus įtrauktus fizinius ir juridinius asmenis tikrina kontrolės institucija, remdamasi produkto specifikacija ir atitinkamu kontrolės planu.

4.5. Gamybos būdas:

Žaliava, skirta „Prosciutto di Sauris“ gaminti, turi būti gaunama iš tradicinėmis laikomų veislių „Large White Italiana“ ir „Landrace Italiana“, pagerintų kaip nurodyta „Libro Genealogico Italiano“ (Italijos gyvūnų kilmės knygoje), kiaulių, arba iš šių veislių kuilių palikuonių, taip pat iš „Duroc Italiana“ veislės, pagerintos kaip nurodyta „Libro Genealogico Italiano“, kuilių palikuonių, kitų veislių kuilių palikuonių, ar sukryžmintų kuilių palikuonių, su sąlyga, kad jie išvesti pagal selekcijos ar kryžminimo programas, kurių tikslai suderinami su minėtos gyvūnų kilmės knygos tikslais „suino pesante“ – sunkiajai kiaulei – išvesti. Kiaulės skerdžiamos, kai jų amžius ne mažesnis kaip 9 mėnesiai ir ne didesnis kaip 15 mėnesių. Skerdenos klasifikuojamos kaip „pesante“ – sunkiosios klasės, remiantis Reglamentu (EEB) Nr. 3220/84 ir 2001 m. birželio 8 d. Komisijos sprendimu 2001/468/EB nustatytomis taisyklėmis; o pagal oficialią liesos mėsos vertinimo sistemą skerdenų vidurkis turi būti centrinės klasės.

Šlaunų svoris turi būti didesnis už 11 kg, o perdirbimo procesas turi prasidėti ne vėliau, kaip kitą dieną po pristatymo. Sūdoma trimis etapais, sūdymas baigiamas ne vėliau kaip 21 dieną jį pradėjus. Šlaunys rūkomos tam tikslui pritaikytose patalpose; už rūkyklos patalpos ribų esančiose degyklose deginamų skroblo malkų dūmai ortakiais per grindis patenka į rūkyklą. Rūkoma 72 valandas. Rūkykloje palaikoma 15–20 °C temperatūra ir 50–90 % santykinis oro drėgnumas. Išdžiovinti kumpiai brandinami patalpose su langais taip užtikrinant natūralią ventiliaciją ir oro cirkuliaciją. Brandinant palaikoma 16–22 °C temperatūra ir 50–90 % santykinis oro drėgnumas. Brandinant kumpių įtrūkimai užglaistomi mišiniu, sudarytu iš 60–80 % poodinių riebalų, ne daugiau kaip 25 % javų miltų, 1 % druskos ir 1–30 % pipirų. Užtepus riebalus kumpiai brandinami toliau ne trumpiau kaip 10 mėnesių; šis laikas apskaičiuojamas prie dienos, kai buvo pradėtas sūdymas, pridėjus dešimt trisdešimties dienų laikotarpių.

Nepjaustytas ir neiškaulinėtas „Prosciutto di Sauris“ sveria ne mažiau kaip 7,5 kg. Kumpis gali būti parduodamas nepjaustytas ir neiškaulinėtas, iškaulinėtas, arba iškaulinėtas ir supjaustytas gabaliukais, griežinėliais, išankstinėje pakuotėje. Jei kumpis iškaulinėtas ar supjaustytas gabaliukais, jis pakuojamas vakuuminėje pakuotėje; jei jis supjaustytas griežinėliais – kumpis pakuojamas vakuuminėje arba modifikuotos atmosferos pakuotėje. „Prosciutto di Sauris“ iškaulinėjamas, išpjaustomas, supjaustomas griežinėliais ir pakuojamas specifikacijos 4.3 punkte nurodytoje vietovėje įsikūrusiose įmonėse taip užtikrinant, kad vartotojai įsigys autentiškomis savybėmis – visų pirma, būdingu skoniu ir dūmų aromatu – pasižymintį produktą.

4.6. Ryšys su vietove:

„Prosciutto di Sauris“ savybės glaudžiai susijusios su gamybos vietove, ypač su Sauris slėnyje vyraujančiu mikroklimatu ir su būdinga kiaulienos rūkymo metodika. Dėl ypatingo reljefo Sauris slėnis yra panašus į kalnais apsuptą dubenį, jis tęsiasi iš rytų į vakarus, kritulių vidurkis čia mažesnis už tenkantį likusiai Rytinių ir Vakarinių Alpių daliai. Ypatinga geografinė padėtis, nuo kalnų į viršutinius ir apatinius slėnio sluoksnius plūstantys oro srautai, didesniam nei 1 000 m aukščiui būdingas atmosferos slėgis ir nuolatinė, bet labai retai audringa, oro cirkuliacija, kuriai įtakos turi dirbtinis baseinas, skatina dieninių, į kalnų pusę pučiančių, ir naktinių, į slėnio pusę pučiančių brizų formavimąsi; taip atsiranda ypatingos higroskopinės sąlygos, dėl kurių brandinamas „Prosciutto di Sauris“ patiria dalinę dehidrataciją. Brandinant, be biocheminių su endogeninių fermentų veikla susijusių ir druskos skatinamų procesų, produkto paviršiuje pastebimas brandinimo vietovei būdingos mikrofloros (pelėsių) atsiradimas. Būtent dėl šios mikrofloros produktas įgyja ypatingas jam būdingas organoleptines savybes. Dėl šalto oro Lumiei aukštikalnių srovių, patenkančių į brandinimo patalpą, „Prosciutto di Sauris“ įgyja būdingą salstelėjusį skonį, atsirandantį taip pat dėl tinkamo druskos kiekio ir paviršiaus riebalų nesioksidavimo. Taigi „Prosciutto di Sauris“ gamybai didelės įtakos turi su šios vietovės aplinka (klimatu) ir biologija (mikroflora) susijusios sąlygos. Be išskirtinio mikroklimato didelę reikšmę turi ir sena nušlifuota mėsos konservavimo sūdant ir rūkant tradicija. Rūkymo menas, kurį sukūrė pirmieji vietovės gyventojai, mėsai suteikia tik jai būdingas organoleptines savybes, ypač susijusias su mėsos spalva, aromatu ir skoniu. Rūkant „Prosciutto di Sauris“ šiandien, kaip ir anksčiau, naudojamos skroblo malkos, kuriomis apsirūpinama vietovės miškuose; šio medžio malkų dūmai suteikia subtilų aromatą ir kvapą, kurį galima apibūdinti kaip lengvą ir delikatų. Be to, tarp Sauris gyventojų gyva tradicija naudoti kartu ir druską, ir rūkymą, taip sujungiant germaniškąjį rūkymo paprotį su labiau subalpiniam regionui būdingu druskos naudojimu mėsai konservuoti, daro įtaką organoleptinėms „Prosciutto di Sauris“ savybėms – jaučiamas malonus dūmų kvapas ir skonis.

4.7. Kontrolės institucija

Kontrolės institucija laikosi EN 45011 standarto.

Pavadinimas: Istituto Nord Est Qualità — I.N.E.Q. Adresas: Via Nazionale 33/35 33030 Villanova di San Daniele del Friuli UD ITALIA Telefonas +39 0432956951 Faksas +39 0432956955 El. paštas: info@ineq.it

4.8. Ženklinimas etiketėmis

Ant kiekvienos šlaunies uždedamas nenutrinamo rašalo antspaudas arba išdeginama žymė, nurodant skerdyklos pavadinimą, perdirbimo dieną, mėnesį (romėniškais skaitmenimis) ir metus. Užrašas „Prosciutto di Sauris“ etiketėje rašomas itališkai, aiškiomis ir nenutrinamomis iš kitų etiketės įrašų aiškiai išsiskiriančiomis raidėmis. Tuoj po jo turi būti įrašas „Indicazione geografica protetta“ ir (arba) santrumpa „I. G. P.“. Leidžiama naudoti nuorodas į pavadinimus, gamintojo pavadinimus ar privačius logotipus, jei jos nėra giriamojo pobūdžio ir neklaidina pirkėjų. Ant etikečių, pakuočių ir kitų papildomų piešinių privalo būti IGP (SGN) logotipas.

Produkto logotipą sudaro mėlynas ovalas su žaliu krašteliu, kuriame geltona spalva užrašyta „Sauris“, virš jo matomas baltas kalnas ir dvi žalios eglės, o po užrašu – dvi lenktos dangaus mėlynumo linijos.